MRK bekommerd oor laat begin van skooljaar(Argieffoto: Verskaf) Terwyl talle mense skarrel om reëlings te tref weens die vertraging met die heropening van skole, het die Menseregtekommissie (MRK) ook sy kommer oor die besluit te kenne gegee. Die departement van onderwys het Vrydag aangekondig dat leerders eers op 15 Februarie – te midde van die tweede vlaag Covid-19-infeksies – na skole moet terugkeer. Die MRK sê hy is bekommerd oor die uitwerking daarvan op reg tot ŉ basiese onderwys, die beste belang van kinders, die verlies aan onderrigtyd en die deursigtigheid waarmee die regering die besluit geneem het. Die kommissie sê gesondheidsverwante regverdiging daarvoor wat die departement voorhou, is “effens vaag en onoortuigend”. “Bewyse dui nie daarop dat skole ŉ beduidende rol in die verspreiding van die virus gespeel het of dit in die toekoms gaan doen nie. Inteendeel, skole is bewys as sommige van die veiligste ruimtes wanneer gesondheid- en veiligheidsprotokolle nagekom word. “Kinders is veel minder deur die virus geraak as ander en min kinders het weens die pandemie gesterf. Daar is baie min bewyse dat dit noemenswaardig gaan verander weens die nuwe variant van die virus wat in die land voorkom. “Dit is ook nie duidelik hoe ŉ twee weke lange vertraging in die heropening van skole gaan help om leerders, onderwysers en ondersteuningspersoneel te beskerm nie,” sê die MRK. Die kommissie sê ŉ hele aantal provinsies gaan eers ná die terugkeerdatum die kruin van die tweede golf bereik. In die winter kan nuwe uitbrekings volg. Die MRK sê dit sou sinvoller wees om skole toe te laat om te heropen soos aanvanklik beplan – ŉ besluit wat die departement tot onlangs gesteun het – en te verseker alle protokolle is in plek. Tydelike personeel kon in dié tyd gebruik word in die plek van onderwysers met onderliggende siektetoestande. (Argieffoto: Unsplash) Die kommissie is ook uiters bekommerd dat die vertraagde heropening die nasionale skoolvoedingsprogram in die gedrang kan bring. Slegs ŉ beperkte getal kinders kry steeds kos by die skool wanneer dit gesluit is. Die MRK sê hy het die departement vantevore gevra om sy voorlegging aan die nasionale koronavirusbevelsraad bekend te maak sodat die departement se posisie beter verstaan kan word. “Die kommissie moedig groter deursigtigheid aan, asook dat meer inligting gedeel word, sodat die uitkoms in die sektor beter is.” Die DA steun nie die departement se besluit nie en stem saam dat ŉ latere heropening nie die veiligheid van leerders en onderwysers gaan verseker nie. Baxolile ‘Bax’ Nodada, die DA se woordvoerder oor basiese onderwys, sê die departement moes die skoolvakansie gebruik het om skole behoorlik toe te rus. Die DA het ook gevra dat gesondheidskenners, die ministeriële advieskomitee en die departement die portefeuljekomitee oor basiese onderwys op die hoogte bring om te verseker die vertraging met die heropening van skole is gegrond op empiriese bewyse en nie politieke giere nie. Nodada sê verskillende benaderings moet in verskillende provinsies gevolg word omdat almal nie op dieselfde manier geraak word nie. Die tweede vlaag infeksies gaan verskillende dele van die land boonop op verskillende tye tref. “ŉ Landwye sluiting van skole, wanneer sekere gebiede erger geraak word, is uiters onlogies en skadelik vir leerders.” Die DA is wel van mening dat skole wat nie aan bepaalde maatreëls voldoen nie – waaronder die handhawing van sosiale afstand en toegang tot beskermende toerusting – nie toegelaat moet word om te heropen nie. “Geen woord is gerep nie oor die uitwerking wat die vertraagde heropening van skole op ouers gaan hê wat hul vakansies só beplan het om na hul kinders om te sien, maar nou dalk kan sukkel om iemand te kry om hulle te versorg wanneer hulle terugkeer werk toe.”